<classify> SUALA la tembo wanaotoka Hifadhi ya Selous kuendelea kuvamia mashamba na makazi ya wananchi wa maeneo mbalimbali wilayani Tunduru mkoani Ruvuma, limeendelea kuwa tishio kubwa kwa maisha ya wananchi na mali zao.Kutokana na hali hiyo, baadhi ya wananchi wakiwemo madiwani wa Halmashauri ya wilaya ya Tunduru, waliiomba serikali kuwaondoa tembo hao katika makazi yao kwani wamekuwa wakiharibu kwa kiasi kikubwa mazao shambani na kusababisha vifo vya watu wasio na hatia.Kilio hicho kimetolewa jana na baadhi ya madiwani katika kikao cha robo ya pili ya Baraza la madiwani wa Halmashauri ya wilaya Tunduru kilichofanyika ukumbi wa Klasta hapa. Aidha, wamelalamikia kucheleweshwa kwa kifuta machozi kwa watu walioharibiwa mali zao na vifuta machozi kwa waliouawa na tembo huku wakiiomba serikali kupeleka chakula kwa baadhi ya shule zinazozungukwa na hifadhi.Diwani wa Kalulu, Rabii Makumba na Diwani wa Marumba, Said Msenga walieleza tembo hao wamevamia nyumba za watu na kula mazao yaliyohifadhiwa ndani, jambo linaloweza pia kusababisha janga kubwa la njaa katika vijiji.Alisema mbali na kula mazao na uharibifu, wanafunzi pia wanashindwa kwenda shule wakihofia usalama wao kwani makundi ya tembo yanakaa barabarani na kuzuia njia hivyo kusababisha utoro kwa wanafunzi wa kata hizo.Mwenyekiti wa Halmashauri ya Wilaya Tunduru, Mkwanda Sudi alisema kuna maeneo mengi yamevamiwa na tembo katika wilaya ya Tunduru na sio kata ya Kalulu pekee yake.Alisema kuongezeka kwa makundi ya tembo katika makazi ya watu kunatokana na shughuli za ufugaji kufanyika ndani ya hifadhi na ndiyo sababu ya tembo kufika makazi ya binadamu. Kaimu Ofisa Ardhi na Maliasili wa wilaya ya Tunduru, Fatma Olonya alikiri zaidi ya watu 1,000 wameathirika na serikali itaendelea kukabiliana na makundi ya tembo hao.Alisema, Mamlaka ya Uhifadhi Wanyama Pori TAWA inaendelea kuhakikisha tembo hao wanapungua kama mpango wa kudhibiti wanyama ambao ni kero kubwa kwa wananchi.  <topic>: kitaifa 